ดบ.ล่วงหน้าเทรด18ต.ค.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

อิงพันธบัตรรัฐ5ปีดอก6เดือน ช่วยเอกชนบริหารความเสี่ยง
โพสต์ทูเดย์ — ตลาดอนุพันธ์รุกอีกก้าว พร้อมเปิดซื้อขายสัญญาล่วงหน้าอ้างอิงดอกเบี้ย 18 ต.ค.นี้ เพิ่มเครื่องมือเอกชนบริหารความเสี่ยงหากำไร
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า TFEX จะเริ่มเปิดซื้อขายสัญญาซื้อขายล่วงหน้าที่อ้างอิงกับอัตราดอกเบี้ย หรือฟิวเจอร์สของอัตราดอกเบี้ย 2 ประเภท ในวันที่ 18 ต.ค. 2553 โดยเป็นฟิวเจอร์สของอัตราดอกเบี้ย (THBFIX) ประเภท 6 เดือน และฟิวเจอร์สของอัตราดอกเบี้ยพันธบัตรรัฐบาลอายุ 5 ปี ซึ่งจะทดสอบระบบร่วมกับสมาชิกตลาดในเดือน ส.ค.นี้
THBFIX เป็นอัตราดอกเบี้ยที่สถาบันการเงินใช้อ้างอิงการทำธุรกรรมอย่างแพร่หลาย และคำนวณโดย Thomson Reuters ฟิวเจอร์สของอัตราดอกเบี้ย THBFIX ประเภท 6 เดือน จะมีขนาดของสัญญาเท่ากับ 10 ล้านบาท และชำระราคาเป็นเงินสด
ขณะที่ฟิวเจอร์สของอัตราดอกเบี้ยพันธบัตรรัฐบาลอายุ 5 ปีนั้น จะอ้างอิงกับกลุ่มพันธบัตรที่มีอายุคงเหลือ 46 ปี ที่มีมูลค่าคงค้างต่อรุ่นตั้งแต่ 5,000 ล้านบาทขึ้นไป โดย TFEX จะประกาศรายชื่อพันธบัตรในกลุ่มที่ใช้เป็นตัวแทนนี้ก่อนที่สัญญาฟิวเจอร์สนั้นจะเริ่มซื้อขาย
ทั้งนี้ ฟิวเจอร์สของอัตราดอกเบี้ยพันธบัตรรัฐบาลอายุ 5 ปี จะใช้การชำระราคาเป็นเงินสดโดยไม่มีการส่งมอบพันธบัตรจริง ซึ่งเป็นวิธีการที่ตลาดอนุพันธ์ในเอเชียส่วนใหญ่ใช้ในการดำเนินงาน
นางเกศรา กล่าวว่า การพัฒนาและการทำฟิวเจอร์สของอัตราดอกเบี้ยนี้ TFEX ได้ประสานงานกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และธนาคารแห่งประเทศไทย (ธปท.) อย่างใกล้ชิด โดยปัจจุบัน TFEX ได้จัดทำกฎเกณฑ์ที่เกี่ยวข้องแล้วเสร็จและอยู่ระหว่างรอ ก.ล.ต.ให้ความเห็นชอบ
ระหว่างนี้ TFEX จะมุ่งเน้นที่จะสร้างความเข้าใจเกี่ยวกับสินค้าใหม่ให้แก่กลุ่มผู้ลงทุนสถาบัน เช่น ธนาคารพาณิชย์ บริษัทจัดการลงทุน บริษัทหลักทรัพย์ บริษัทประกันชีวิต เป็นต้น ซึ่งเป็นกลุ่มที่น่าจะได้ใช้ประโยชน์จากฟิวเจอร์สของอัตราดอกเบี้ยในการบริหารความเสี่ยงและสร้างโอกาสในการทำกำไร
นอกจากนี้ ยังได้รับความร่วมมือจากสมาคมตลาดตราสารหนี้ไทย และธนาคารพาณิชย์ที่เป็น Primary Dealer ในการให้ข้อมูลเกี่ยวกับอัตราดอกเบี้ยที่ซื้อขายของกลุ่มพันธบัตรรัฐบาลที่ใช้อ้างอิงดังกล่าว
“TFEX เชื่อมั่นว่าการจัดให้มีการซื้อขายฟิวเจอร์สของอัตราดอกเบี้ยนี้จะช่วยพัฒนาตลาดทุนไทยให้มีสินค้าหลากหลายและเพิ่มทางเลือกในการบริหารความเสี่ยงให้แก่ผู้ลงทุน รวมทั้งสนับสนุนการพัฒนาตลาดตราสารหนี้ไทย ที่มีขนาดใหญ่กว่า 6 ล้านล้านบาทในปัจจุบัน ให้เติบโตต่อไปอย่างมีเสถียรภาพตามนโยบายของภาครัฐ” นางเกศรา กล่าว
ที่ผ่านมา TFEX มีการพัฒนาตลาดและออกผลิตภัณฑ์ใหม่ต่อเนื่อง ซึ่งในวันที่ 2 ส.ค.นี้ จะเริ่มซื้อขายโกลด์ฟิวเจอร์สขนาด 10 บาท